Stormy Daniels kommer med selvbiografi: – Blir tre lange uker for Donald Trump
Det siste året har det kommet bok på bok om Donald Trump . Det har faktisk blitt gitt ut minst én bok i uken etter at han ble innsatt som USAs president. Flere har skapt blest og kontrovers i internasjonale medier. Blant annet forsøkte Trumps advokater å stoppe boken til den tidligere sjefstrategen Stephen Bannon . Den seneste er Washington Post-journalist Bob Woodwards «Fear, Trump in the White House» , som ble utgitt tirsdag. Forrige uke skapte en anonym kronikk rabalder i Det hvite hus, da forfatteren hevdet at presidenten blir motarbeidet fra innsiden .Nå er det Stormy Daniels’, eller Stephanie Clifford som hun egentlig heter, tur til nok en gang å gå ut mot presidenten. Hennes angivelige affære med Trump i 2006 har allerede ført med seg en rekke overskrifter og søksmål. I oktober kommer selvbiografien «Full Disclosure» hvor affæren blir et sentralt tema, skriver blant andre Independent . Daniels forklarer at hun ble motivert til å skrive boken på grunn av tidligere intervjuer, hvor hun ikke har følt at hun fikk dele hele historien om den angivelige affæren og den pågående rettslige kampen. – Jeg kommer til å skrive alt. Folk får tro hva de vil om meg, men det er i alle fall sannheten, sa hun i forbindelse med lanseringen. – Det kommer til å bli tre lange uker for Donald Trump før boken kommer ut, sier Daniels’ advokat, Michael Avenatti.Under valgkampen i 2016 skal Trumps advokat Michael Cohen ha overført 130.000 amerikanske dollar til Daniels , i bytte mot en taushetserklæring . Det er denne lovnaden om stillhet Daniels nå prøver å få opphevet. Trump har bekreftet at han har refundert pengene til Cohen, men benekter affæren . I mars gikk hun til ytterligere rettslig kamp, og saksøkte Donald Trump for ærekrenkelser .
Enda en bok hvor president Donald Trump får kjørt seg er på trappene. Pornostjerne Stormy Daniels (39) varsler at hun vil ta opp den angivelige affæren mellom de to i selvbiografien.